World Trade Center (1973 – 2001)

World Trade Center alebo Svetové obchodné centrum (skr. WTC) bol koncom 20. storočia veľký komplex siedmich budov, ktoré sa nachádzali na Dolnom Manhattane v meste New York v Spojených štátoch. Boli to 2 vysoké budovy Twin Towers, 3 nízke budovy, jedna vyššia budova WTC 7 a Hotel Marriott. Dňa 11. septembra 2001 bol katastrofálne zničený náletmi unesených dopravných lietadiel v rámci série teroristických útokov na USA. Celý komplex WTC pozostával aj spolu s mrakodrapmi zo 7 budov, pri ktorých sa rozprestieralo námestie. Pod ním bola verejná nákupná hala, z ktorej návštevníci a pracovníci boli spojení so všetkými časťami veľkomesta dvomi hlavnými trasami newyorského metra a vlakmi, ktorými ľudia dochádzali do New Jersey. Budovy Twin Towers boli v USA, ale i na celom svete veľmi obľúbené.

História

Počiatok projektu 
Na počiatku myšlienky postaviť komplex Svetového obchodného centra (ďalej len WTC; World Trade Center) stojí spoločnosť Downtown-Lower Manhattan Development Assiociation, ktorej zakladateľom je prezident Manhattan Bank David Rockefeller. Ten sa spoločne so svojím bratom Nelsonom Rockefellerom, v tom čase guvernérom štátu New York, odhodlal zrealizovať veľký projekt, ktorý mal navždy zmeniť tvár Manhattanu. Tí si najali odborný tím z Michiganu, na ktorého čelo dosadili skúseného architekta, Američana japonského pôvodu, menom Minoru Yamasaki (* 1912  -  † 1986).

Tento ambiciózny stavebný inžinier navrhol projekty oboch veží WTC, ktoré napokon aj napriek veľkému odporu mnohých aktivistov spoločnosť a mesto schválili.

Výstavba 
Základové práce pre stavbu Svetového obchodného strediska sa začali v auguste 1966. Plocha, ktorú WTC malo zaplniť, bola veľká asi 64 750 m², pričom sa muselo zdemolovať presne 164 iných budov. Bolo vyťažených viac než 1 600 000 m³ zeminy. Prví nájomníci sa v Severnej veži usadili v decembri 1970, v Južnej veži v januári 1972, ale samotná stavba pokračovala a obe budovy boli oficiálne otvorené 4. apríla 1973. V čase dokončenia bolo WTC najvyšším komplexom budov na svete (do roku 1974), no v New Yorku zostalo najvyšším až do svojho katastrofálneho zničenia v roku 2001. Dohromady sa na stavbe veží vystriedalo 10 tisíc pracovníkov, pričom pri prácach zahynulo 60 z nich. V komplexe sídlilo približne 430 amerických i zahraničných korporácií a firiem (okrem USA aj z ďalších 25 krajín).

Prvý teroristický útok 

26. februára 1993 WTC prežilo svoj prvý útok, keď vybuchla nálož v podzemnej garáži pod Severnou vežou. Pri útoku zahynulo 6 ľudí a asi 1 040 ďalších bolo zranených. Z vplyvu na zosnovanie útoku je obvinená al-Káida.

Druhý teroristický útok 

11. septembra 2001 uniesli moslimskí teroristi lietadlá a dvoma z nich narazili do budov WTC. Budovy po hodine požiaru spadli. Zničené boli i WTC 3, 4, 5, 6, 7. Útok si vyžiadal viac ako 2 900 obetí a budovy boli úplne zničené.

Fakty o Twin Towers

Opis Twin Towers

Severná veža alebo veža č. 1 bola vysoká 417 m (nerátajúc anténu) a Južná veža 415 m (oboje mali 110 poschodí; podľa európskeho chápania podlažného systému).

Hĺbka základov pri stavbe dosiahla až 21 m.

Podlahy vo WTC ako i celý pôdorys bol v tvare štvorca s rozmermi 63 m x 63 m.

Celkový počet oceľových skriňových stĺpov dosiahol 35 000 a počet okien 43 000, ktoré obsadili, mimochodom, plochu cca. 55 740 m².

Hmotnosť konštrukčnej ocele sa vyšplhala až na 90 720 ton. Pri prácach sa inštalovalo približne 19 200 kilometrov elektrického vedenia.

V oboch vežiach fungovalo po 97 riadnych výťahov a po 6 nákladných.

Počet zamestnancov 
Po ukončení stavebných prác na ostatných budovách WTC na začiatku 80-tych rokov sa pozvoľna počet zamestnancov celého komplexu pracujúcich na 929 000 m² kancelárskej plochy odhadoval na takmer 50 tisíc, pričom denne oblasťou s vlastným poštovým smerovacím číslom (10 048) prešlo približne 150 tisíc návštevníkov.

Budovy v komplexe WTC 

WTC 1 a WTC 2 - Twin Towers s výškou 417 m (1970-2001 najvyššie mrakodrapy v New Yorku). Na vrchu južnej veže bolo observatórium a pozorovacia plošina.

WTC 3 Marriott World Trade Center. Otvoril sa v júli 1981 ako hotel Vista International a nachádzal sa tesne pod vežami Twin Towers.

WTC 4 bola 9-poschodová nízko podlažná administratívna budova, ktorá bola dokončená v roku 1975 a bola vysoká 36 m.

WTC 5  bola nízko podlažná kancelárska budova postavená v roku 1970-72. Konštrukcia bola vysoká 36 metrov a mala čierny vonkajší povrch.

WTC 6 bola osemposchodová budova otvorená v roku 1973 a mala výšku 28 m.

WTC 7  bola to 47-poschodová budova, bola otvorená v máji 1987 a stala sa siedmou budovou WTC. Mala červenú fasádu a bola vysoká 226 m.

Význam komplexu 
WTC sa počas osemdesiatych a deväťdesiatych rokov 20. storočia stalo neodmysliteľnou súčasťou panorámy Manhattanu. 

Ako veľké finančné a ekonomické centrum, v ktorom pracovalo aj mnoho zahraničných zamestnancov, zostalo dlhé roky symbolom amerických globálnych, technologických a finančných úspechov, až sa napokon stali obeťou svojho ikonického postavenia.

Rekordy

Iné projekty 

Mrakodrapy v New Yorku
Architektúra z 1971
Lower Manhattan